Hof hoor oor Henri se ‘kalm noodoproep’Henri van Breda. Foto: ANA Die Wes-Kaapse hooggeregshof het Maandag gehoor Henri van Breda se kalm stemtoon toe hy die nooddienste gebel het die oggend nadat sy ouers en broer grusaam vermoor is, kan moontlik toegeskryf word aan ŉ veranderde toestand van bewussyn ná ŉ epileptiese aanval. Dr. James Butler, ŉ neuroloog wat vir die verdediging getuig het, het aan die hof gesê die veranderde toestand van bewussyn kan gepaardgaan met simptome van disoriëntasie, verwarring en lomerigheid. Die epileptiese aanval kan ook moontlik die rede wees vir Van Breda se beweerde geheueverlies van twee uur en 40 minute ná sy gesin aangeval is. Butler het gesê van Breda het ŉ “algemene vorm van epilepsie” en dat daar daarom geen waarskuwing sou wees dat hy die aand wat sy familie aangeval, is ŉ aanval sou hê nie. “Die skielikheid van die ontstaan van geheueverlies is baie belangrik. Die enigste skuldige wat bly staan is epilepsie,” het Butler gesê. Die verhoor van die 23-jarige Van Breda moes twee weke gelede tydelik gestaak word nadat die hof gehoor het Van Breda het op 8 November ŉ epileptiese aanval gehad. Hy het ŉ naweek in ŉ hospitaal deurgebring waartydens ŉ reeks toetse op hom gedoen is en hy met jeug- miokloniese epilepsie gediagnoseer is. Butler het vroeër Maandag aan die hof gesê gegewe die media-aandag wat die saak lok, het hy die moontlikheid oorweeg dat Van Breda net voorgee dat hy siek is vir eie gewin. Maar nadat Van Breda in die hospitaal opgeneem is, is daar volgens Butler geen twyfel oor sy diagnose nie: “Dit het aan die lig gekom dat hy eintlik drie groot aanvalle gehad het. Niks in hierdie lewe is seker nie, maar dit is hoogs waarskynlik dat hy jeug- miokloniese epilepsie het.” Dr. James Butler in die hof. Foto: ANA Butler het aan die hof verduidelik dat elektrodes wat breinaktiwiteit monitor asook ŉ hartmonitor 24 uur lank aan Van Breda gekoppel is. Die resultate was sterk aanduidend van epilepsie, het hy gesê. Butler glo Van Breda het al jare lank epilepsie. Die reuseverhoor wat gevolg het nadat Van Breda van die moord op sy ouers en ouer broer en poging tot moord op sy suster aangekla is, is amper op ŉ einde. Die Van Breda-gesin is in Januarie 2015 in hul huis op die De Zalze-landgoed met ŉ byl aangeval. Van Breda beweer ŉ inbreker met ŉ byl en ŉ mes het sy gesin aangeval voordat hy van die toneel gevlug het. Hy beweer hy [Van Breda] het kort ná die aanval by die trappe in die huis afgeval en daarna sy bewussyn verloor, maar hy kon nie ŉ rede gee hoekom dit gebeur het nie. Van Breda voer aan dat hy nadat die aanvaller gevlug het sy vriendin probeer bel het sonder sukses. Hy het toe met die trappe opgeklim waar hy sy broer Rudi kon hoor. Op die middelste deel van die trap het hy vir Marli sien beweeg. “Ek het toe my bewussyn verloor. Ek weet nie of dit was as gevolg van skok of as gevolg van die beserings wat ek opgedoen het toe ek by die trappe afgeval het nie – dalk was dit ŉ kombinasie van albei,” het van Breda gesê.